General Motorsi A-platvorm

General Motorsi A-platvorm oli autoplatvorm, millel toodeti 1926-1959 General Motorsi odavamaid täissuuruses ("full-size"), tagaveoga, raamile ehitatud ("body-on-frame") autosid. 1964-1981 toodeti platvormil uuesti sama konstruktsiooniga kesksuuruses ("intermediate") autosid, 1982-1987 toodeti neid edasi G-platvormi nime all.
1925. aastal väljatulnud A-platvorm oli üks GMi kolmest põhiplatvormist, seda kasutasid odavamad Chevrolet ja Oakland, hiljem ka Pontiaci kompanjonmark. Lisaks toodeti samal platvormil ka Oldsmobile'i algtaseme autosid (1938-1948. aastate 66/68, 1949-1951. aastate 76/78/88) ja General Motorsi kergveokeid (Chevrolet/GMC pikapid). 1958. mudeliaastast hakati Chevrolet' ja Pontiaci sõiduautosid tootma B-platvormil, samas pikapeid toodeti veel kaks aastat A-platvormil. 1960. mudeliaastast hakati pikapeid tootma spetsiaalselt veoautodele mõeldud uuel C/K-platvormil.
1964. mudeliaastal võeti vana A-platvorm tagasi kasutusse. Selleks ajaks olid täissuuruses Ameerika autod vägagi kasvanud - 1957. mudeliaasta Chevrolet Bel Air (A-platvormil) oli 115-tollise (2921 mm) teljevahega ja kogupikkusega 200 tolli (5080 mm); 1964. aasta B-platvormil toodetav Impala juba 119-tollise (3023 mm) teljevahega, kogupikkus 210 tolli (5334 mm). Chevrolet' vanal 115-tollise teljevahega platvormil hakati nüüd tootma General Motorsi uusi keskmise suurusega ("intermediate/mid-size") autosid - Chevrolet Chevelle, Pontiac Tempest/Le Mans, Oldsmobile F-85/Cutlass ja Buick Special/Skylark, mis vahetasid välja Pontiaci, Oldsmobile ja Buicki samanimelised 1961.-1963. aastate Y-platvormil toodetud 112-tollise teljevahega kandevkerega kompaktautod; lisaks ka uusi kupeepikape Chevrolet El Camino. Uued keskautod asetusid Chevrolet' 110-tollise teljevahega X-platvormil toodetava kompaktauto Chevy II/Nova ja General Motorsi "täissuuruses" autode vahele.
Uued A-platvormil toodetavad keskautod olid aluseks ka General Motorsi kuulsatele muskelautodele (Chevrolet Chevelle SS, Pontiac GTO, Oldsmobile 442 ja Buick GS/GSX). Esimesel aastal (1964) tohtis General Motorsi käskkirjaga nendel autodel kasutada maksimaalselt 330-kuuptollise (5.4 liitrit) töömahuga mootoreid. Siiski pani Pontiaci divisjon Le Mansile 389-kuuptollise (6375 cm3) mootori, kasutades reeglis ära lünka, mille kohaselt ei olnud GTO omaette mudel, vaid Le Mansile saadav väikese toodanguarvuga varustuspakett. Kuigi GTO kogutoodang planeeriti piirata 5000 autoni, sai see niivõrd populaarseks, et lõpuks toodeti seda 32 450 autot, mispeale otsustati General Motorsis 1965. mudeliaastaks suurendada mootori suuruse piirangut 400 kuuptollini (6555 cm3). Piirang kehtis kõikidele GM autodele peale täissuuruses autode ja Chevrolet Corvette'i.
1968. aastal läbisid kõik A-platvormi autod suurema uuenduskuuri. Algselt jäi 400 kuuptolli piirang veel kehtima, kuid 1970. mudeliaastaks see lõpetati, kuna Chrysleri muskelautod, mis olid saadaval suuremate mootoritega, olid muskelautode turul domineerimas. Nüüd hakati kõiki General Motorsi muskelautosid pakkuma divisjonide big-block mootoritega: Chevrolet Chevelle SS oli saadaval Chevrolet' 454-kuuptollise (7440 cm3) mootoriga, Pontiac GTO, Oldsmobile 442 ja Buick GS/GSX vastavate divisjonide 455-kuuptolliste (7456 cm3) mootoritega (toona tootsid kõik GMi divisjonid eraldi oma disainiga mootoreid).
1973. aastal läbisid A-platvormi autod järgmise suurema uuenduskuuri. Nüüd enam ei toodetud hardtope ja kabriolette uute föderaalsete autoohutusnõuete tõttu, ka muskelautode võimsused langesid uute saastenõuete ning tõusvate kütusehindade ja kindlustusmäärade tõttu alla 300 hobujõu.
Uue uuenduskuuri läbisid A-platvormi autod 1978. mudeliaastal (Chevrolet Malibu, Pontiac Le Mans/Grand Am, Oldsmobile Cutlass, Buick Century/Regal). Kuna naftakriisi tõttu oli USAs vähenenud nõudlus suurte autode järele, muutusid need nüüd väiksemaks. Platvormi teljevahe vähenes 108 tollini (2743 mm), ka kaalu vähendati 250-450 kilogrammi võrra, kuid samas suutsid autod nüüd pakkuda rohkem pea- ja jalaruumi ning pagasiruumi.
1982. mudeliaastal anti General Motorsis A-tähistus uuele esiveolisele kandevkerega keskmise suurusega autode platvormile (Chevrolet Celebrity/Pontiac 6000/Oldsmobile Cutlass Ciera/Buick Century). Senisele tagaveolisele keskautode platvormile anti nüüd nimetus G-platvorm. Neid autosid toodeti veel 1987. mudeliaastani.